**Transport** on Auli Mantilan käsikirjoittama ja ohjaama televisiosarja vuodelta 2022. Se kertoo eurooppalaisesta, Suomeenkin ulottuvasta ruokaväärennösliigasta rahanpesuineen ja muine talousrikoksineen. Sarjan pääosia näyttelevät Emmi Parviainen, Pirkko Hämäläinen, Arttu Kapulainen, Kaija Pakarinen, Antti Virmavirta ja Maria Heiskanen.

Juoni
-----

Helsinkiläisessä päiväkodissa työntekijä löytää lastenruoasta mikrosirun ja kertoo siitä toimittaja Johanna Vainikaiselle, joka alkaa tutkia tapausta. Asiantuntijat jäljittävät sirun lemmikkiponiin Belgiaan, josta toimittaja löytää sairaita hevosia elintarviketuotantoon lihottavan tilan. Samaan aikaan Suomessa pankinjohtaja Marianne Rautiainen joutuu virheensä takia kiristetyksi mukaan hämärämies Kari Hammarénin rikos- ja rahanpesukuvioihin. Rajaeläinlääkäri Korvolan perhe kipuilee isän vuoden takaisen katoamistapauksen kanssa, josta kiinnostuu myös henkivakuutusyhtiön tutkija Inkeri Aho. Vähitellen tarinoiden henkilöt törmäävät toisiinsa ja huomaavat olevansa mukana selvittämässä kukin omalta kulmaltaan samaa ruokaväärennöksiin liittyvää kansainvälistä rikoskuviota.

Rooleissa
---------

|  |  |  |
| --- | --- | --- |
|  Emmi Parviainen  | … |  toimittaja Johanna Vainikainen
  |
|  Pirkko Hämäläinen  | … |  pankinjohtaja Marianne Rautiainen
  |
|  Maria Heiskanen  | … |  vakuutustutkija Inkeri Aho 
  |
|  Antti Virmavirta  | … |  Kari Hammarén
  |
|  Ulla Raitio  | … |  Sini Korvola
  |
|  Arttu Kapulainen  | … |  Sami Korvola
  |
|  Kaija Pakarinen  | … |  Anita Korvola
  |
|  Juhani Laitala  | … |  Erik Korvola
  |
|  Pekka Strang  | … |  Soini
  |
|  Pertti Sveholm  | … |  Juhani Mäkelä
  |
|  Jukka Puotila  | … |  Jouni Vehviläinen
  |
|  Santeri Kinnunen  | … |  Esko Ahvonen
  |
|  Nina Hukkinen  | … |  Annika Ahvonen
  |
|  Mari Turunen  | … |  päätoimittaja
  |
|  Aimo Räsänen  | … |  toimituksen esimies
  |
|  Iiro Panula  | … |  Jarkko, Mariannen poika
  |
|  Ville Virtanen  | … |  hevosyrittäjä
  |
|  Anna Airola  | … |  Jutta
  |

Tuotanto
--------

Kun näin laajoissa tv-sarjoissa on nykyisin yleensä kaksi ohjaajaa ja kahdesta neljään käsikirjoittajaa, *Transportin* käsikirjoitus ja ohjaus ovat yksin Auli Mantilan tekemiä. Hän aloitti sarjan taustatutkimukset ja käsikirjoittamisen vuonna 2017 ja kuvaukset tehtiin vuonna 2020. Idean Loviisassa asuva Mantila kertoo saaneensa ajellessaan päivittäin etelärannikon Eurooppatie E18:aa hevosten kengityssepän työssään ja ihmetellessään, mitä kaikissa näissä rekoissa kuljetetaan ja kuka ehtii tarkastaa kaikkien niiden sisältöjä rekkojen liikkuessa maasta toiseen. Mantila alkoi kiinnostua ruokaväärennöksistä, jotka ovat helppoutensa ja tuottavuutensa takia Euroopan toiseksi nopeimmin kasvava rikollisuuden haara: "Minua kiinnostaa ylipäätään kaikenlainen piilorikollisuus, joka tulee vahingossa esiin. Ja draamasarja puolestaan tarvitsee katsojalle henkilökohtaisen kokemuksen toimiakseen. Ruoka on todella intiimi ja tärkeä alue ihmisille.".

Mantila kertoo kirjoittaneensa sarjan kolme naispääosaa varta vasten Pirkko Hämäläisen, Emmi Parviaisen ja Maria Heiskasen näyteltäviksi: "Toimin yleensä aina niin, koska minun on sen jälkeen helpompi ajatella hahmoja. Kaikki lähtivät mukaan ja pidimme lukuharjoitukset käsikirjoituksesta jo ennen rahoituksen varmistumista. Sen jälkeen kehittelimme hahmoja yhdessä." Ruotsissa teatteriuransa tehnyt ja sittemmin psykoterapeutiksi kouluttautunut Maria Heiskanen palasi sarjan myötä vanhaan työhönsä, koska uskoi Auli Mantilan tarinaan ja tunsi tämän työtavan.

Yleisradion tilaaman sarjan rahoittajina ovat olleet mukana myös Business Finland, Ruotsin, Norjan ja Islannin julkisen palvelun tv-yhtiöt sekä Suomen elokuvasäätiö, Nordisk Film & TV Fond ja belgialaisia elokuvaorganisaatioita.

Vastaanotto
-----------

Sarja oli ehdolla ainoana pohjoismaisena tuotantona Series Mania -tapahtumassa Ranskan Lillessä, jossa se myös sai maailmanensi-iltansa 23. maaliskuuta 2022. Se on saanut kansainvälistä kiinnostusta, ja muun muassa Variety-lehti on huomioinut sen.

*Transport* sai Kultainen Venla -ehdokkuuden vuoden draamasarjana ja Antti Virmavirta sivuosastaan.

*Seura*-lehden Arto Pajukallion mielestä Auli Mantila onnistuu kannattamaan jännitystä ja jännitettä loppuun asti, sortumatta näyttämään väkivaltaa suoraan.

*Helsingin Sanomien* Leena Virtanen piti *Transportia* Auli Mantilan upeana paluuna ja parhaana saavutuksena. Virtanen kehuu etenkin Mantilan jo aiemmin nähtyä taitoa luoda uskottavia ja syviä naiskuvia. Hänestä "jokainen näyttelijä on parhaassa vedossaan, miehet myös. Eleillä, katseilla ja sanoilla, kuvilla ja kohtauksilla kerrotaan suurta tarinaa naisten, miesten ja hevosten osasta yhteiskunnassa." Virtasesta *Transport* on "psykologisesti pelottavan tarkka kuvaus käänteistä, joiden seurauksena ihminen on valmis astumaan harmaille vyöhykkeille ja riskeeraamaan jopa läheisensä".

*Keskipohjanmaa*-lehdessä Hannu Björkbacka kiinnittää huomiota naispääosien lisäksi Ulla Raition ja Arttu Kapulaisen rooleihin eläinlääkäri Korvolan aikuistuneina lapsina: "Raitio näyttelee nuorta naista kuin avohaavaa. Epätäydellisten ihmisten keskellä Arttu Kapulainen veljenä on sarjan henkireikä, joka haluaa kaikille vain hyvää." Kehuja saavat myös Antti Virmavirta "jäätävän charmikkaana konnana" sekä taitavat luonnenäyttelijät Pertti Sveholm, Jukka Puotila ja Pekka Strang. Moitteita Björkbacka antaa vain nordic-noir-kliseiselle musiikille ja alkujaksografiikalle.

Lähteet
-------

1. ↑  Auli Mantilan TRANSPORT-sarja ainoana pohjoismaisena teoksena Series Manian pääkilpasarjassa *ePressi*.  23.3.2022. Viitattu 25.3.2022. (englanniksi)
2. ↑  Puukka, Päivi: Auli Mantilan uusi Transport-sarja näyttää ruokabisneksen pimeän puolen: rahanpesun, talousrikokset ja eläinten kaltoinkohtelun *Yle Uutiset*.  25.3.2022. Viitattu 25.3.2022.
3. ↑  Liukkonen, Anuliina: Päiväkodin ruoasta löytyy mikrosiru – Auli Mantilan uusi sarja Transport kiinnostaa ulkomaita myöten *Katso.fi*.  22.2.2022. Viitattu 25.3.2022.
4. 1 2  Björkbacka, Hannu: Hevosista ja rahanpesusta.  *Keskipohjanmaa*, 25.3.2022. Artikkelin verkkoversio. Viitattu 9.4.2022.
5. ↑  Runsten, Kaijaleena: Uudessa kotimaisessa tv-sarjassa selvitetään pimeää hevosenlihakauppaa.  *Maaseurun Tulevaisuus*, 30.3.2022. Artikkelin verkkoversio. Viitattu 9.4.2022.
6. 1 2  Riskala, Tuomas: Auli Mantilan odotettu jännitysdraama Transport kuvaa piilorikollisuutta.  *Katso*, 25.03.2022. Artikkelin verkkoversio. Viitattu 9.4.2022.
7. 1 2  Utula, Katri: Päiväkodin ruuasta löytyy mikrosiru – Ylen koukuttava uutuussarja paneutuu vakaviin ruokaväärennöksiin ja laittomaan eläinkauppaan.  *Ilta-Sanomat*, 26.3.2022. Artikkelin verkkoversio. Viitattu 9.4.2022.
8. ↑  Auli Mantilan Transport-sarja ainoana pohjoismaisena teoksena Series Manian pääkilpasarjassa *Tekele Productions Oy*.  23.3.2022. Viitattu 9.4.2022.
9. ↑  Vainio, Jasmin: Auli Mantilan Transport-sarja ehdolla ainoana pohjoismaisena teoksena maineikkassa tv-sarjakisassa *Katso.fi*.  24.3.2022. Viitattu 25.3.2022.
10. ↑  Pham, Annika: Fast Expanding Tekele Unveils Trailer for Crime Series ‘Transport,’ New Film, TV slate (EXCLUSIVE) *Variety*.  24.1.2022. Viitattu 25.3.2022. (englanniksi)
11. ↑  Mallat, Sara: Tässä ovat Kultainen Venla 2022 -finalistit.  *Iltalehti*, 8.12.2022. Artikkelin verkkoversio. Viitattu 20.12.2022.
12. ↑  Pajukallio, Arto: Transport-rikosdraamasarjassa jännitys kantaa.  *Seura*, 27.03.2022. Artikkelin verkkoversio. Viitattu 8.4.2022.
13. ↑  Virtanen, Leena: Auli Mantila palaa uudella Transport-sarjallaan suoraan suomalaisten tekijöiden eturiviin ja parempana kuin koskaan.  *Helsingin Sanomat*, 27.3.2022. Artikkelin maksullinen verkkoversio. Viitattu 8.4.2022.

Aiheesta muualla
----------------

* Transport *Yle Areena*. Viitattu 25.3.2022. (englanniksi)
* Riskala, Tuomas: Auli Mantilan odotettu jännitysdraama Transport kuvaa piilorikollisuutta *Katso.fi*.  25.3.2022. Viitattu 25.3.2022. (englanniksi)